**La răsărit de trecut**

*Azoitei Stefania*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Gustă-mi galaxiile de pe buze

Ca mierea florilor de salcâm

Îmbibată în ultimii stropi

Ai otrăvii tale ce-mi curge prin vine

În loc de sânge.

Scapă-mă de pielea-mi distorsionată de amintiri

Şi lasă-mi corpul să te sărute

Într-un amor împrăştiat al atomilor

Din care se va naşte praful de stele

Şi noi vom renaşte cu el.

Coboară cerul pe pământ,

În aglomeraţia de vise ce se izbesc

De plămânii noştri

Pictaţi cu fumuri roşiatice

Din ziua în care

Ne-am fumat vieţile

La un apus de soare.

Se frâng amintirile de trupurile noastre

Slăbite de durerea dorului,

De atomii fiorului necunoscut

Şi în urma lor rămânem simpli,

Doi străini goi

Cu galaxiile întinse la uscat

Pe o plajă la răsărit de trecut